ইপিএফও নিয়মে বদল আনছে কেন্দ্রীয় সরকার!

ওয়েব ডেস্ক : আরও সহজে ভবিষ্যনিধি তহবিল সংস্থা বা ইপিএফও (EPFO)-র টাকা তুলতে পারবেন কর্মচারীরা। তা নিয়ে ইতিমধ্যে চিন্তাভাবনা শুরু করে দিয়েছে কেন্দ্রীয় সরকার (Central Government)। কর্মাচারীরা যাতে তাঁদের জমানো সঞ্চয় ব্যবহারের ক্ষেত্রে স্বাধীনতা পান, তার জন্য কেন্দ্র বেশ কয়েকটি নিয়ম পরিবর্তন করতে পারে বলে সূত্রের খবর।

সূত্রের খবর, আগামী বছর অর্থাৎ ২০২৬ সাল থেকে এই নিয়ম চালু হতে পারে। মূলত, ইপিএফও(EPFO)-তে রাখা টাকা হল সাধারণ কর্মচারীদের নিজস্ব অর্থ। সাধারণ মানুষ যাতে এই তহবিল নিজেদের প্রয়োজন মতো ব্যবহার করতে পারে, তার জন্যই ইপিএফও-র নিয়মে বদল আনতে চায় কেন্দ্রীয় সরকার (Central Government)। যাতে কোনও কর্মচারী সেই টাকা দিয়ে বাড়ি তৈরি অথবা বিবাহ বা উচ্চ শিক্ষার জন্য টাকা তুলে খরচ করতে পারেন।

আরও খবর : রাষ্ট্রপুঞ্জের মানবাধিকার পরিষদে পাকিস্তানকে তুলোধনা ভারতের!

ইপিএফও (EPFO)-তে বর্তমানে যে নিয়ম রয়েছে তাতে বলা হয়েছে, অবসর গ্রহণের পর তথা বয়স ৫৮ হলে টাকা তুলতে পারেন সাধারণ কর্মচারীরা। পাশাপশি, কেউ যদি দু’মাসের বেশি সময় বেকার থাকেন তাহলে তখনও ইপিএফও থেকে সম্পুর্ণ টাকা তুলে নেওয়া যায়। তবে এক্ষেত্রেও আঁশিক টাকা তোলা যায়। তাও আবার নির্দিষ্ট কিছু শর্তে।

বিয়ের ক্ষেত্রে একজন কর্মচারী জমানো টাকার ৫০ শতাংশ তুলে নিতে পারেন। কিন্তু সেক্ষেত্রে এক কর্মচারীকে সাত বছর চাকরি করতে হবে। তবে শুধু নিজের বিয়ে নয়। পরিবারের অন্য কারোর বিয়ের ক্ষেত্রেও এই টাকা তোলা যেতে পারে। বাড়ি করার ক্ষেত্রে এই টাকা ৯০ শতাংশ পর্যন্ত তোলা যেতে পারে। সেক্ষেত্রে কোনও কর্মচারীকে কমপক্ষে তিন বছর চাকরি করতে হবে।